Il-Kummissjoni Ewropea tgħid li Malta m'għandha l-ebda ġustifikazzjoni għal derogi tal-insib It-Trattat tas-Sħubija ta' Malta fl-UE kien ċar li l-insib kellu jitwaqqaf gradwalment Id-dibattitu tratta wkoll il-kwistjoni tad-derogi. Id-Deputat Kap tan-Nature Unit fi ħdan id-Direttorat Ġenerali tal-Kummissjoni Ewropea għall-Ambjent Dr Michael O'Briain kien kritiku ħafna għall-mod kif Malta qed taġixxi b'rabta mad-derogi, u semma kif inbdew azzjonijiet legali kontra Malta u l-ġustizzja se tkun qed tieħu l-kors tagħha. Dr O'Briain spjega kif hu kien involut ħafna fit-tfassil tat-Trattat tas-Sħubija ta' Malta u fakkar kif Malta kienet l-uniku pajjiż li qatt ingħata perjodu tranżitorju sakemm jiġi konformi mad-Direttiva tal-UE dwar l-Għasafar. Fil-fatt, kienet ir-responsabbiltà ta' Malta li tiżgura – kif maqbul fis-sħubija – li wara li jgħaddu l-ħames snin li matulhom l-insib jitwaqqaf gradwalment, ma jkunx hemm aktar insib. Hu spjega wkoll li waqt li d-derogi tal-bidu diġà kien instab li huma illegali mill-Qorti Ewropea tal-Ġustizzja (ECJ), issa Malta qed tipprova tuża metodu xjentifiku. Dan il-metodu, waqt li jqajjem diversi dubji dwar il-valur xjentifiku tiegħu, seta' biss jiġi applikat waqt il-perjodu ta' tranżizzjoni. Dr O'Briain kompla jispjega kif it-tradizzjoni ma tistax sservi bħala ġustifikazzjoni biex jinkisru d-direttivi tal-UE u insista li l-Kummissjoni Ewropea tieħu passi kontra l-pajjiżi kollha b'mod ekwu kif għamlet ma' pajjiżi oħra bħal Franza u Spanja. Is-Senior Head of Policy ta' BirdLife Europe s-Sur Ariel Brunner insista li fid-dawl tal-kriżi ta' telfien ta' diversi speċi ta' għasafar fl-Ewropa hu jistenna li l-komunità tal-kaċċaturi tagħmel il-parti tagħha u taħdem sabiex jinbidel kulma qed ikun ta' dannu għall-għasafar bħalma hija l-politika ħażina tal-agrikoltura u t-telf tal-ħabitat. Għall-kuntrarju, dak li qed naraw huwa ħafna qrid għaliex il-pajjiżi qed jintalbu josservaw id-Direttiva Ewropea tal-Għasafar. Hu fakkar li l-kaċċa sostenibbli hija t-teħid taż-żieda fin-numri tal-ispeċi u għalhekk diversi speċi li naqsu fin-numri m'għandhomx jiġu kkaċċjati. Hu enfasizza l-fatt li l-kaċċaturi għandhom ikunu aktar dixxiplinati jekk iridu jsiru kredibbli fil-ġbir tat-tagħrif dwar l-ammont ta' għasafar li jikkaċċjaw, sistema li fl-aħħar għexieren ta' snin ġiet abbużata u falliet. Hu sostna li l-obbligu huwa tal-kaċċaturi li juru li qed jikkaċċjaw b'mod sostenibbli u jekk ma jafux l-ammonti li qed jaqbdu, allura l-hekk imsejħa kaċċa sostenibbli hija biss invenzjoni. Il-lobbying ta' BirdLife Malta dejjem kien fuq l-istess linji tal-punti li qajmu Dr O'Briain u s-Sur Brunner u għalhekk BirdLife Malta tilqa' b'sodisfazzjon kbir dawn l-aħħar żviluppi min-naħa tad-Direttorat Ġenerali tal-Kummissjoni Ewropea għall-Ambjent. Il-Kap Eżekuttiv ta' BirdLife Malta Mark Sultana qal: "Malta ilha tabbuża mid-Direttiva Ewropea tal-Għasafar għal numru ta' snin. Dan, flimkien mal-fatt li – kuntrarju għal dak li jgħidu xi wħud – Malta falliet milli tikkontrolla l-attivitajiet tal-kaċċa u l-insib, u l-fatt li l-infurzar issa hu prattikament ineżistenti, bl-illegalitajiet qegħdin dejjem jiżdiedu b'mod rampanti, huwa tal-mistħija. Aħna nibqgħu ninsistu mal-Prim Ministru biex jieħu bis-serjetà l-ispirtu u d-direzzjoni tal-Patt Ekoloġiku Ewropew (Green Deal) u jwaqqaf derogi futuri. Jekk din is-sejħa tibqa' taqa' fuq widnejn torox, nistennew li l-Kummissjoni Ewropea tkompli bil-Proċeduri ta' Ksur biex iġġib lil Malta konformi mad-Direttivi tal-UE għall-benefiċċju taċ-ċittadini Ewropej u tal-Ewropa b'mod ġenerali."